Dr. Dre
Store norske leksikon,Kunst og estetikk,Musikk,Populærmusikk,Hiphop,Internasjonal hiphop
Dr. Dre er en amerikansk rapper, låtskriver, produsent og forretningsmann, først kjent som medlem av hiphopgruppa N.W.A., som han forlot i 1991. Han var med på å utvikle subsjangeren G-funk, og dette er en sentral del av hans spesielle lydbilde. Han ble med N.W.A. en av hiphopkulturens dominerende trendsettere, en stilling som han senere har befestet gjennom en suksessfull solokarriere og som produsent og mentor for en rekke artister. Snoop Dogg, Eminem, 50 Cent, Game og Kendrick Lamar er noen av artistene som Dr. Dre samarbeidet med tidlig i deres karrierer, og som etter hvert har blitt noen av rapmusikkens største stjerner.
Solokarrière Dr. Dre hadde stor suksess med sine soloalbum, The Chronic (1992) og 2001 (1999), og begge utgivelsene regnes blant rapmusikkens største klassikere. Hans tredje album, Detox, var ventet i flere år, og fikk på grunn av de mange utsettelsene en nærmest mytisk posisjon i hiphopverden. I 2015 uttalte han imidlertid at albumet var skrinlagt på grunn av manglende kvalitet. Istedenfor utga han plutselig Compton: A Soundtrack by Dr. Dre, som ifølge artisten selv var et studioalbum sterkt inspirert av filmen Straight Outta Compton (2015). Dette var en biografisk film om N.W.A., der blant andre Dr. Dre sto som produsent. Albumet ble gjestet av de fleste av hans mest betydningsfulle samarbeidspartnere, som Snoop Dogg, Eminem og Ice Cube, og ble av de fleste anmeldere bedømt som et verdig punktum for stjerneprodusentens solokarrière. Kjente hits og produksjoner  «Nuthin' But A 'G' Thang» (1992) «Fuck Wit Dre Day (And Everybody's Celebratin')» (1993) «Keep Their Heads Ringin'» (1995) «Still D.R.E.» (1999) «Forget About Dre» (1999) «The Next Episode» (1999) «Straight Outta Compton» (1988) av N.W.A. «Who Am I? (What's My Name?)» (1993) av Snoop Doggy Dogg «California Love» (1995) av 2Pac  «My Name Is» (1999) av Eminem «Let Me Blow Ya Mind» (2001) av Eve og Gwen Stefani «In da Club» (2003) av 50 Cent «Lost One» (2006) av Jay-Z og Chrisette Michele. Beats Electronics Dr. Dre startet sammen med entreprenøren Jimmy Iovine strømmetjenesten Beats Music og elektronikkfirmaet Beats Electronics. De to selskapene ble i 2014 kjøpt opp av Apple for tre milliarder dollar, vel 17,8 milliarder kroner. Les mer i Store norske leksikon rap hiphop